text: Ribes nissemor er kommet frem fra skjul og ønsker alle en glædelig jul
  07 december 2018 kl. 15.27
  På Museet Ribes Vikinger sidder nissemor i disse dage og fortæller om julen i gamle dage.
  Iført rødfiltet nissehue og et ternet forklæde sætter nissemor sig i sin høje lænestol mellem juletræ og nysgerrighed i børnehøjde.
  ”Men nu er det julen, der går rundt i Peters by.”
  Begynder nissemor.
  ”Gade op og gade ned sit træ han om vil bære; hvor alle bo, bestemt han ved, derpå kan vis man være.”
  I december måned sætter hun sig 43 gange på Museet Ribes Vikinger og fortæller børn om julen i gamle dage.
  
  En halv time med Peter og julen
  Anni Møller-Christensen, nissemor, Museet Ribes Vikinger: "En helt masse glade julebørn kommer hen og giver mig en krammer."
  ”Ved husets dør han stille står og lytter meget længe; han vide må, før ind han går, om der er slemme drenge.”
  I årets 11 andre måneder hedder nissemor Anni Møller-Christensen. Det er niende år, hun skifter navn og garderobe i julen.
  - Det er jo hyggeligt. Børnene kommer jo og kan huske, at de også var her sidste år, siger hun til TV SYD efter dagens tredje besøg.
  I en halv time sidder børnene lyttende på gulvet og hører julehistorier, dufter julekrydderier, ser gammeldags julepynt og smager på peberkager fra tiden, hvor Peters Jul fandt sted i slutningen af 1800-tallet.
  
  Et kram til nissemor
  Selvom Anni skal fortælle historierne 43 gange i løbet af julen, så bliver hun ikke træt af at være nissemor for børnene:
  - Jeg får jo noget julehygge ud af det og en helt masse glade julebørn, som kommer hen og giver mig en krammer.
  Og selvom børnene skal lytte kommer der i løbet af den halve time en masse hænder i vejret. De vil selv fortælle julehistorier om deres julegave-ønsker, eller om drillenissen i deres hus.
  - Det er da dejligt at kunne skabe nogle ting, som børn kan huske, som en dejlig ting fra deres barndomsjul, synes Anni.
  Mens børnene får spist det sidste af den udleverede peberkage, får nissemor ro til at fortælle historien videre.
  ”Og hører han, at far er vred, imens han træet tænder, han rokker straks ad trappen ned og ud på gaden render.”
  